**TRSATSKI ZMAJ**

**Pripovjedač:** U vremena davna, živio je na Trsatu zmaj. Poslalo ga je tu Svjetsko zmajevsko udruženje. Slalo je ono zmajeve u razne krajeve. Živio je zmaj na Trsatu već dugo, i to mu se sviđalo. Stanovao je u svojoj pećini, u kojoj mu nikad nije bilo ni odveć toplo, ni hladno. Bio je to dobroćudan zmaj. S dobrima je bio dobar, ali - kad nije bilo druge – i zlima je znao pokazati zube.

**Pripovjedač:** Imao je zmaj i svoju ljutu protivnicu, divovsku hobotnicu. Bila je neuhvatljiva, a ponašala se kao pravi razbojnik. Sve je proždirala. Ljudi je nisu voljeli. Uz nju nisu mogli na moru sami nešto uloviti, pa je ribarica najčešće bila prazna.

**Pripovjedač:** No, jednog jutra dogodilo se nešto neobično. Kad je zmaj izašao u svoju redovnu šetnju i bacio pogled na gradić ispod Trsata, nešto mu je privuklo pozornost. Jedna je djevojčica bezbrižno sjedila uz Mrtvi kanal. Bila je to gradonačelnikova kći.

**Djevojčica (***drži olovku i papir***):** Kako krasan dan! Kao stvoren za crtanje! Obožavam crtati. Najviše volim crtati barke.

*(Dolazi gradonačelnik)* **Gradonačelnik:** Kćeri, vrijeme je za odlazak kući. Majka nas čeka s jelom. Valja požuriti dok je još toplo.

**Djevojčica**: Smijem li doći ovamo sutra? Htjela bih dovršiti sliku, da je mogu pokazati prijateljima.

**Gradonačelnik**: Naravno, bit će to baš krasna slika. (*Radoznalo se zagleda u papir)*

*(Iz vode pritajeno izlazi polako hobotnica.)* **Hobotnica:**Znači, sutra će djevojčica doći opet. I bit će sama! Hm!

*(Svi odlaze.)*

**Pripovjedač**: Ne sluteći opasnost, djevojčica je sljedećeg jutra došla do Mrtvog kanala. (*Djevojčica dolazi. Nosi sa sobom list papira i crta)*

**Djevojčica**: Još samo da dodam veliki jarbol. I pokoji oblak na nebu!

(*Izlazi naglo hobotnica i ustremi se na djevojčicu. Zamahuje krakovima. Hvata je za nogu, želi je povući.)*

Izleti **zmaj** i vikne: E nećeš! Sad ću ja tebi pokazati koga si htjela progutati, nesretnice!

*(Snažna krila nose ga iznad vode. Dolazi do duge bitke. Hobotnica pokušava uhvatiti zmaja. Zmaj je u jednom trenutku diže cijelu iz vode. Bitka je neizvjesna. Na kraju je zmaj zgrabi čvrsto i izbaci iz vode)*

*Djevojčica je odahnula. Dolazi* ***gradonačenik*:** Dijete drago! Jesi li živa? Oh!

**Pripovjedač**: Divovska hobotnica završila je u ribarnici. Tu su je mogli svi razgledavati i nitko se nije mogao načuditi njenoj veličini. Najbolji ribari rasijecali su je tri dana. Od silnog rezanja kvarili su noževi.

**Djevojčica** *(nosi u ruci papir i pokuca na vrata pećine*): Dobar dan zmaju. Došla sam ti zahvaliti što si me spasio.

**Zmaj**: Ali, nisi se morala za to truditi. Tu sam morsku razbojnicu morao prije ili poslije ščepati.

**Djevojčica**: Želim ti se odužiti. Zato ću ti pokloniti sliku. Sama ću je nacrtati u na njoj ćeš biti ti.

*(Djevojčica počne crtati.)*

**Zmaj**: To je vrlo lijepo od tebe.

*(Djevojčica dugo crta.)*

**Djevojčica**: Gotovo!

*(Zmajevu veselju nije bilo kraja. Uzima je i zahvaljuje.)*

**Pripovjedač**: Zmaj je sliku objesio na zid pećine, tako da se svakog dana mogao diviti svom liku. I ribari su mu bili jako zahvalni jer su se konačno počeli iz ribolova vraćati punih mreža.

**Pripovjedač**: No to je zadovoljstvo ubrzo bilo narušeno pismom pristiglim na zmajevu adresu. Pisali su mju iz Svjetskog zmajevskog udruženja. Bili su nezadovoljni što se toliko zbližio s ljudima. Umjesto da bude strog, kao što su to bili drugi zmajevi, on se s njima potpuno sprijateljio. Zato je dobio nalog za premještaj. Morao se preseliti u Gorski kotar, u napušteni dvorac Bosiljevo. Svi su bili tužni. Posebno djevojčica.

*(Djevojčica tužno sjedi spuštene glave.)*

**Pripovjedač***:* Nju zmaj nije mogao zaboraviti. Sa sobom u dvorac nije ponio samo svoju sliku. Ponio je i sliku djevojčice, što mu je bila kasnije poklonjena. Dosjetljivi gradonačelnik smislio je pak pravu stvar.

**Gradonačelnik:** Pozvao sam u tanosti jednog velikog umjetnika iz dalekog grada Beča. Gledajući zmaja, taj je umjetnik napravio njegov lik od kovine. Bio je to pravi zmajev kip.

**Pripovjedač**: Pitate se zašto!? Pa zato da zmajev kip plaši sve buduće grabežljivce. Oni nisu mogli znati je li to kip ili pravi zmaj. Zato kip i dandanas stoji na Trsatu, a u mjestu se ni jedna grabežjivica više nikad nije pojavila.